Δημοσίευση αιτήσεως καταχωρίσεως κατά την έννοια του άρθρου 6 παράγραφος 2 του κανονισμού (ΕΟΚ) αριθ. 2081/92 για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων

(2003/C 207/05)

Η δημοσίευση αυτή παρέχει το δικαίωμα υποβολής ενστάσεως κατά την έννοια των άρθρων 7 και 12δ του εν λόγω κανονισμού. Οποιαδήποτε ένσταση στην αίτηση αυτή πρέπει να διαβιβάζεται μέσω της αρμοδίας αρχής ενός κράτους μέλους, ενός κράτους μέλους του ΠΟΕ ή μιας αναγνωρισμένης τρίτης χώρας σύμφωνα με το άρθρο 12 παράγραφος 3, εντός προθεσμίας έξι μηνών από την παρούσα δημοσίευση. Η δημοσίευση αιτιολογείται από τα στοιχεία που ακολουθούν, ιδίως το στοιχείο 4.6, με τα οποία θεωρείται ότι η αίτηση δικαιολογείται κατά την έννοια του κανονισμού (ΕΟΚ) αριθ. 2081/92.

ΚΑΝΟΝΙΣΜΟΣ (ΕΟΚ) αριθ. 2081/92 ΤΟΥ ΣΥΜΒΟΥΛΙΟΥ

ΑΙΤΗΣΗ ΚΑΤΑΧΩΡΗΣΗΣ: ΑΡΘΡΟ 5

ΠΟΠ ( ) ΠΓΕ (x)

Αρμόδια υπηρεσία του κράτους μέλους: 59

1. Αρμόδια εθνική αρχή Ονομασία: Subdirección General de Sistemas de Calidad Diferenciada - Dirección General de Alimentación - Secretaría General de Agricultura y Alimentación - Ministerio de Agricultura, Pesca y Alimentación - España

Διεύθυνση: Paseo de la Infanta Isabel, 1, E-28071 Madrid

Τηλ. (34) 913 47 53 97

Φαξ (34) 913 47 54 10.

2. Αιτουσα ομαδα 2.1. Ονομασία: α) SCCL Ramaders de Montanya del Berguedà

β) SCCL Criadors de Carn Natural de L'Alta Ribagorça

γ) Mafriseu, Matadero General Frigorífico de La Seu, SA

2.2. Διεύθυνση: α) Francesc Macià, 12 entlo. 1a - E-08600 Berga

β) Av. Victoriano Muñoz, 48 - E-25550 El Pont de Suert

γ) Castellciutat s/n - E-25700 La Seu d'Urgell

2.3. Σύνθεση: Παραγωγοί / μεταποιητές (x) Άλλοι ( ).

3. Τύπος του προϊόντος Κατηγορία 1.1 - Νωπό κρέας

4. Περιγραφή κατα τη συγγραφή υποχρεώσεων (περίληψη των όρων που προβλέπονται στο άρθρο 4 παράγραφος 2)

4.1. Ονομασία: "Ternera de los Pirineos Catalanes" ή "Vedella dels Pirineus Catalans"

4.2. Περιγραφή: Βόειο κρέας που προέρχεται κυρίως από την αυτόχθονη φυλή "Bruna de los Pirineos" ή από τις φυλές Charolais και Limousine και από τις διασταυρώσεις τους που έχουν προσαρμοστεί στη γεωγραφική περιοχή της προστατευόμενης γεωγραφικής ένδειξης και για την εκτροφή των οποίων εφαρμόζονται οι παραδοσιακές μέθοδοι διατροφής της περιοχής. Οι μόσχοι γεννιούνται στο ύπαιθρο, στα λιβάδια όπου βόσκουν οι μητέρες τους και εκτρέφονται με εκτατικό τρόπο. Οι μόσχοι εκτρέφονται από τη μητέρα τους, τουλάχιστον κατά τη διάρκεια των τεσσάρων πρώτων μηνών της ζωής τους· η διατροφή τους αποτελείται από το μητρικό γάλα και νωπή χορτονομή.

Η σφαγή των αρσενικών ζώων γίνεται σε ηλικία 10 έως 15 μηνών και των θηλυκών σε ηλικία 9 έως 12 μηνών. Το ελάχιστο βάρος των αρσενικών ζώων είναι 225 Kg και των θηλυκών 180 Kg.

Τα προστατευόμενα σφάγια ταξινομούνται στις κατηγορίες E, U και R, έχουν υπέρκυρτο έως ευθύγραμμο περίγραμμα και η μυική τους ανάπτυξη είναι εξαιρετική έως καλή.

Το χρώμα του κρέατος κυμαίνεται από ροδόχρουν έως λαμπρό κόκκινο και το χρώμα του λίπους από λευκό έως υπόλευκο. Παρατηρείται παρουσία ενδομυϊκού λίπους.

4.3. Γεωγραφική περιοχή: Η περιοχή παραγωγής, εκτροφής και πάχυνσης οριοθετείται από τα σύνορα των κοινοτήτων των ακόλουθων πυρηναϊκών και προπυρηναϊκών περιφερειών: Alt Empordà, Alta Ribagorça, Alt Urgell, Berguedà, Cerdanya, Garrotxa, Pallars Jussà, Pallars Sobirà, Ripollés, Solsonés και la Vall d'Aran.

Στην περιοχή αυτή περιλαμβάνονται και οι ακόλουθες κοινότητες: Perafita, Olost, Tavérnoles, Lluçà και Oristà που βρίσκονται στα βορειοανατολικά της περιφέρειας Osona και Moià που βρίσκεται στα ανατολικά του Bagès.

Η περιοχή επεξεργασίας (σφαγή και τεμαχισμός) καλύπτει το σύνολο του εδάφους της Καταλωνίας.

4.4. Απόδειξη προέλευσης: Μόνο οι εκμεταλλεύσεις εκτροφής, τα σφαγεία, τα εργαστήρια τεμαχισμού και οι εμπορικές επιχειρήσεις που έχουν εγγραφεί στα μητρώα του Ρυθμιστικού Συμβουλίου (Consejo Regulador) μπορούν να παράγουν, επεξεργάζονται ή να διαθέτουν στο εμπόριο το εν λόγω κρέας. Το Ρυθμιστικό Συμβούλιο αναλαμβάνει τις επιθεωρήσεις και την πιστοποίηση.

Για την ταυτοποίηση των ζώων χρησιμοποιείται αριθμημένο ενώτιο.

Στα σφαγεία και στα εργαστήρια τεμαχισμού τοποθετούνται επάνω στα σφάγια και στα τεμάχια κρέατος σφραγίδες που φέρουν αριθμό και λογότυπο.

Στο σημείο πώλησης εκτίθεται έγγραφο στο οποίο αντιγράφεται η ημερομηνία σφαγής και οι αριθμοί των σφραγίδων που φέρει το σφάγιο ή το πωλούμενο τεμάχιο.

4.5. Μέθοδος παραγωγής: Το προστατευόμενο κρέας προέρχεται από ζώα τα οποία έχουν γεννηθεί στη γεωγραφική περιοχή της συγκεκριμένης προστατευόμενης γεωγραφικής ένδειξης και ανήκουν στις φυλές Bruna de los Pirineos, Limousine, Charolais καθώς και στις διασταυρώσεις τους.

Οι μόσχοι εκτρέφονται από τις μητέρες τους, τουλάχιστον κατά τη διάρκεια των τεσσάρων πρώτων μηνών της ζωής τους και η διατροφή τους αποτελείται ιδίως από μητρικό γάλα και νωπή χορτονομή.

Μετά τον απογαλακτισμό, τα ζώα διαχωρίζονται ανά φύλλο και οδηγούνται προς τις εγκαταστάσεις πάχυνσης κάθε εκμετάλλευσης. Οι εγκαταστάσεις αυτές πρέπει να πληρούν ελάχιστους όρους, όπως να είναι σκεπασμένες ή ημισκεπασμένες, να αερίζονται καλά, να διαθέτουν χώρο ανά ζώο, τουλάχιστον 3 m2 και ένα τόπο ανάπαυσης που να είναι διαφορετικός από τον τόπο όπου λαμβάνουν την τροφή τους, και ο οποίος πρέπει να είναι ξηρός και εφοδιασμένος με αχυροστρωμνή.

Οι παρτίδες πάχυνσης αποτελούνται από 20 ζώα κατ' ανώτατο όριο.

Κατά τη διάρκεια των περιόδων ανάπτυξης και πάχυνσης, η διατροφή των ζώων αποτελείται, ιδίως, από αφυδατωμένες χορτονομές και από ένα ισορροπημένο μίγμα σιτηρών και αλεσμένων ψυχανθών.

Η σφαγή των αρσενικών ζώων γίνεται σε ηλικία 10 έως 15 μηνών και των θηλυκών σε ηλικία 9 έως 12 μηνών. Τα σφάγια πρέπει να έχουν τιμή pH μικρότερη από 6 και να αφήνονται σε ηρεμία επί τουλάχιστον 7 ημέρες πριν από τη διάθεση του κρέατος προς πώληση.

4.6. Δεσμός: Ο μεγάλος αριθμός των κοιλάδων και η αφθονία των βοσκοτόπων κάνουν αυτή την περιοχή κατάλληλη για την εκτατική εκτροφή των ζώων, η οποία πραγματοποιείται ως εξής: στα τέλη της άνοιξης και στις αρχές του θέρους, τα ζώα ανεβαίνουν στα βουνά για να βοσκήσουν μέχρι το φθινόπωρο. Την εποχή αυτή του έτους, κατεβαίνουν προς τις κοιλάδες όπου διατηρούνται σε καθεστώς ημιενσταβλισμού: βόσκουν στα λιβάδια των κοιλάδων και, κατά τη διάρκεια του χειμώνα, η διατροφή τους συμπληρώνεται από το χόρτο των λειμώνων που συγκομίζεται το θέρος και από σύνθετες ζωοτροφές που αποτελούνται κυρίως από σιτηρά και ψυχανθή.

Το μικρότερο υψόμετρο, οι ευρύτερες κοιλάδες, οι λιγότερο απότομοι και σπανιότερα χιονισμένοι βοσκότοποι των προπυρηναϊκών περιοχών τις καθιστούν πολύ κατάλληλες για την εκτροφή των ζώων.

Το άφθονο νερό και η σωστή έκθεση στον ήλιο ευνοούν την ανάπτυξη των αυτόχθονων αγρωστωδών τα οποία αποτελούν ιδανικές περιοχές βόσκησης για τα ζώα και διαφοροποιούνται ανάλογα με το υψόμετρο. Τα γνωστότερα είδη είναι: Festuca pratensis, Festuca alpina, Poa pratensis, Dactylis glomerata, Sisleria coeruela, Bromus erectus και Arrhenaterum elatius.

Εξάλλου, σε ένα μέρος των καλλιεργούμενων γαιών τους, οι κτηνοτρόφοι σπέρνουν μίγματα αγρωστωδών για να θρέψουν το κοπάδι τους κατά τη διάρκεια των περιόδων, οπότε οι ορεινοί βοσκότοποι δεν είναι προσιτοί, λόγω χιονιού ή επειδή είναι εξαντλημένοι. Οι κτηνοτροφικές καλλιέργειες που απαντούνται περισσότερο είναι: το τριφύλλι, το χόρτο σίκαλης, η μηδική, ο ονοβρύχις και η φεστούκα.

Παραδοσιακά τα μικρά αγροκτήματα των Καταλανικών Πυρηναίων εξέτρεφαν λίγα ζώα για οικογενειακή κατανάλωση τα οποία τρέφονταν με σιτηρά, ψυχανθή και ξηρή χορτονομή. Τώρα, οι εκμεταλλεύσεις συγκεντρώνονται σε συνεταιρισμούς ώστε να επιτρέψουν στον παραδοσιακό τρόπο παραγωγής και στη συνέχεια να διαθέσουν στο εμπόριο το τελικό προϊόν ευνοώντας έτσι τους κτηνοτρόφους τους. Η φυλή Bruna de los Pirineos προκύπτει από τη διασταύρωση ζώων των φυλών Pardo Alpina και Pirenaica. Πρόκειται για μια φυλή με εξαιρετική μητρική έφεση, επαρκή παραγωγή γάλακτος για τη διατροφή του μόσχου, προσαρμοστικότητα στο περιβάλλον και καλή ικανότητα βοσκής, προσόντα που την καθιστούν ιδανική για την εκτατική εκτροφή που διενεργείται στην προστατευόμενη από αυτήν την ένδειξη γεωγραφική περιοχή.

Στο πλαίσιο μελέτης που διεξήγαγε η ιδιωτική εταιρεία Sigma Dos αξιολογήθηκε κατά πόσο η ΠΓΕ Ternera de los Pirineos Catalanes ήταν γνωστή στο κοινό το 1999. Από τη μελέτη αυτή προέκυψε ότι, στην Καταλωνία, το προστατευόμενο από την εν λόγω ΠΓΕ κρέας τυγχάνει μεγάλης αναγνώρισης και φήμης ενώ το ποσοστό των καταλανών καταναλωτών που δήλωσαν ότι το γνωρίζουν ανέρχεται σε 60 %. Το αντίστοιχο ποσοστό σε εθνικό επίπεδο είναι 16 %.

Εξάλλου, το 45 % των Καταλανών θεωρεί ότι το καλύτερο βόειο κρέας προέρχεται από την περιοχή των Πυρηναίων.

4.7. Φορέας ελέγχου Ονομασία: Consejo Regulador van de BGA "Ternera de los Pirineos Catalanes" - "Vedella dels Pirineus Catalans"

Διεύθυνση: Partida Sant Esteve, 6, E-25700 La Seu d'Urgell

Από τις πληροφορίες που διαβίβασε η αρμόδια αρχή προκύπτει ότι η δομή του ελέγχου ανταποκρίνεται στο πρότυπο EN-45011.

4.8. Επισήμανση: Υποχρεωτική ένδειξη: "Ternera de los Pirineos Catalanes" - "Vedella dels Pirineus Catalans"

Η ετικέτα εγκρίνεται και χορηγείται από το Ρυθμιστικό Συμβούλιο.

Τα ενώτια, οι σφραγίδες, οι ετικέτες και τα πιστοποιητικά εγκρίνονται, αριθμούνται και χορηγούνται από το Ρυθμιστικό Συμβούλιο.

4.9. Εθνικές απαιτήσεις - Νόμος 25/1970 της 2ας Δεκεμβρίου για το καθεστώς της αμπέλου, του οίνου και των αλκοολών.

- Διάταγμα 835/1972, της 28ης Μαρτίου, κανονισμός του νόμου 25/1970.

- Διάταξη της 25ης Ιανουαρίου 1994 που διευκρινίζει την αντιστοιχία μεταξύ της ισπανικής νομοθεσίας και του κανονισμού (ΕΟΚ) αριθ. 2081/1992 στον τομέα των ονομασιών προέλευσης και των γεωγραφικών ενδείξεων των γεωργικών προϊόντων διατροφής.

- Βασιλικό Διάταγμα 1643/1999 της 22ας Οκτωβρίου που διέπει τη διαδικασία για την υποβολή των αιτήσεων εγγραφής στο κοινοτικό μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων.

Αριθ. ΕΚ: ES/00122/2000.03.28.

Hμερομηνία παραλαβής του πλήρους φακέλου: 27 Ιουνίου 2003.